In nomine sanctæ et individuæ Trinitatis, Patris et Filii et Spiritus Sancti. Ego Rainoldus, nomine non meritis Remorum archiepiscopus, universis beatæ vere matris æcclesiæ filiis, tam his quorum nos presentialis existentia attingit, quia his quorum nos posteritas subsecutura expectatur, intimatum esse studui, cum primum nos ad dispensationem Remensis æcclesiæ divinæ pietatis vocatio accersivit, circa hoc sollertiæ nostræ studium potissimum desudasse, ut altaria quæ antecessorum nostrorum negligentia in laicorum jura concesserant, quavis occasione ad æcclesiasticas personas revocarentur, et ab injusta secularium hominum servitute emancipata quibuslibet servis Dei juxta canonicam sanctionem erogarentur. Quia ergo altare de Turonis super Madernam quorumdam potentum de Plagaiotri violenta usurpatio occuparat, post plerosque incassum consumptos labores, id demum ab ejusdem, Spiritus Sancti suffragante consilio, imperavimus ut nobis illud redderent, si redditum æcclesiæ Sancti Petri Cluniacensis impertiremus. Sane cum fratres loci hujus amplissimo semper coluerimus et amore et honore, ut eos nobis ex devotis devotiores redderemus, altare hoc illis religiosæ hujus conventionis pactione interposita, absque persona, perpetualiter tenendum concessimus, ut quotannis anniversarium nostrum in ecclesia Cluniacensi cum pleno officio, missa videlicet et vigilia, in fratrum conventu celebretur, et ut eadem die duodecim pauperes de cibo qui diei competat reficiantur. Quod si quicquam quod animæ nostræ expediat, fratribus adnectere placuerit, inde nos et gratias referemus, et si qua a nobis beneficia expostulabunt, ea longe facilius assequentur. Denique placuit ut et hoc stabiliretur, quatenus de omnibus successoribus nostris hoc fieret, ut cum eos obisse fratres acciperent, pro eis plenum officium celebrarent. Ceterum cum quempiam canonicorum Remensium ad vocem pulsantis judicis carnis universæ viam ingredi contigerit, cum primum de transitu canonici fratres Cluniacenses certi effecti fuerint, missam unam generalem et vigiliam pro anima canonici celebrantes, fontem misericordiæ Dominum deprecentur. Postremo in nostræ hujus donationis pagina in posterum non cassanda prorogetur, testamentalibus auctoritatis nostræ litteris eam inrefragabiliter corroboratam, cum sigilli nostri additamento adstipulavimus; et ne quis eam ausu temerario violare presumat, sub anathemate interdiximus. S. domni Rainoldi archiepiscopi. S. domni Rotgerii, Catalauni episcopi. S. Elinandi, Laudunensis episcopi. S. Rabodi, Novimensis episcopi. S. Manasse archidiaconi. S. Aritulfi archidiaconi. S. Manasse prepositi. S. Leuvini decani. S. Hugonis. S. Mainardi. S. Dudonis presbiteri. S. Herimanni. S. Ermenrici. S. Godefridi diaconi. S. Fulconis. S. Ade. S. Widonis subdiaconi. Actum Remis, in archivo pontificali, anno incarnati Verbi Mº XCº Iº, indictione XIIII, regnante glorioso Francorum rege Philippo anno XXXº IIº, archiepiscopatus autem domni Rainoldi anno VII. Godefridus cancellarius recognovit, scripsit et subscripsit.